Raġel Awstraljan jinsab fil-periklu tal-mewt wara li llejla kien involut f’inċident tat-traffiku fil-Kalkara. Tvm.com.mt jinsab informat li l-inċident seħħ għall-ħabta tat-8.15pm fi Triq il-Missjoni Taljana. Persuni li kienu fuq il-post qalu li s-sewwieq ta’ 44 sena ħabat ma’ arblu fuq central strip, bis-sewwieq litteralment jimbeżaq mill-karozza sportiva, tat-tip Smart Roadster. Is-sewwieq spiċċa f’nofs ta’ triq, metri ‘l boghod mill-karozza. Fuq il-post issejħet ambulanza li ħadet lir-raġel l-Isptar Mater Dei fejn ġie ċċertifikat li sofra ġrieħi serji f’rasu u jinsab fil-periklu tal-mewt. Bil-każ ġie infurmat il-Maġistrat tal-Għassa fejn ħatar bosta eperti biex jassistuh fl-inkjesta. Il-Pulizija mill-Għassa ta’ Bormla qed jinvestigaw dan l-inċident.